# Projekts

## LATVIJAS REPUBLIKAS MINISTRU KABINETS

2016.gada Noteikumi Nr.

Rīgā (prot. Nr. .§)

**Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs**

# Izdoti saskaņā ar

Vispārējās izglītības likuma

4.panta *3.1 un 3.2 punktu*

1. Noteikumi nosaka kārtību, kādā aprēķina un sadala valsts budžeta mērķdotāciju (turpmāk – mērķdotācija) pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu, tai skaitā internātskolu, kā arī valsts augstskolu vispārējās vidējās izglītības iestāžu pedagogu (turpmāk **-** pedagogu) darba samaksai.

2. Mērķdotāciju aprēķina un sadala, ievērojot šādu kārtību:

2.1. mērķdotāciju aprēķina uz katru izglītojamo un atbilstoši to skaitam izglītības iestādēs sadala novadu un republikas pilsētu pašvaldībām un valsts augstskolām;

2.2. valsts un pašvaldību institūcijas mērķdotācijas sadalē nodrošina atklātību;

2.3. pašvaldības sagatavo kārtējā gada pārskatu par mērķdotācijas izlietojumu atbilstoši normatīvajos aktos budžeta izdevumu klasifikācijas jomā noteiktajai atalgojuma klasifikācijai ([1. pielikums](http://likumi.lv/doc.php?id=202915#piel1)) un ievada pārskata datus Valsts kases informācijas sistēmā "Valsts budžeta un pašvaldību budžeta pārskati";

2.4. valsts augstskolu vispārējās vidējās izglītības iestādes līdz kārtējā gada 15. janvārim un 15. septembrim Izglītības un zinātnes ministrijā iesniedz pārskatu par dotācijas izlietojumu ([2. pielikums](http://likumi.lv/doc.php?id=202915#piel2)) iepriekšējā periodā;

2.5. pašvaldības un valsts augstskolas mērķdotācijas saņemšanai un izdevumu veikšanai atver jaunu vai norāda esošu kontu Valsts kasē.

3. Mērķdotāciju pedagogu darba samaksai aprēķina, ievērojot šādus rādītājus:

3.1. bērnu no piecu gadu vecuma vai skolēnu skaits izglītības pakāpē;

3.2. izglītības iestādē īstenojamās programmas.

4. Novadu un republikas pilsētu pašvaldības un valsts augstskolas nodrošina, ka Valsts izglītības informācijas sistēmā (turpmāk – sistēma) līdz kārtējā gada 5.septembrim tiek ievadīta un apstiprināta informācija par bērnu un skolēnu skaitu kārtējā gada 1.septembrī izglītības iestādēs (pa klasēm (grupām) un izglītības programmām).

5. Tās pašvaldības, kuru teritorijā ir slimnīcas un sociālās aprūpes iestādes, kurās nodrošina ilgstoši slimojošo skolēnu un bērnu izglītošanu ārpus izglītības iestādes, līdz kārtējā gada 5.septembrim iesniedz ministrijā datus par vidējo skolēnu/bērnu skaitu minētajās ārstniecības iestādēs iepriekšējā mācību gadā.

6. Atbilstoši šo noteikumu 4. un [5.punktā](http://likumi.lv/doc.php?id=202915#p5) minētajai novadu un republikas pilsētu pašvaldību, kā arī šo noteikumu [4. punktā](http://likumi.lv/doc.php?id=202915#p4) minētajai valsts augstskolu sniegtajai informācijai ministrija aprēķina normēto bērnu un skolēnu skaitu katrā izglītības pakāpē, piemērojot šādus koeficientus:

6.1. bērnu skaitam pirmsskolas grupās – koeficientu 1;

6.2. 1.–6. klases skolēnu skaitam – koeficientu 1, bet koeficientu 1,25 piemēro, ja skolēnu skaits sākumskolā ir 70 skolēnu vai mazāk;

6.3. *7.-*9.klases skolēnu skaitam – koeficientu 1,3, bet koeficientu 1 piemērojot (izņemot izglītības iestādēs, kas pamatojoties uz starptautisku līgumu, īsteno vispārējās izglītības programmu), ja skolēnu skaits 7.-9.klašu posmā katrā no minētajām programmām (vispārizglītojošās dienas programmās, pedagoģiskās korekcijas programmā, vakara (maiņu) izglītības programmā, neklātienes izglītības programmā, tālmācības izglītības programmā) šo noteikumu:

6.3.1. 9.1., 9.2. un 9.4. apakšpunktā minētajos novados izglītības iestādē ir mazāks par 27 skolēnu;

6.3.2. 9.3.apakšpunktā minētajos novados izglītības iestādē ir mazāks par 48 skolēnu;

6.3.3. 9.5.apakšpunktā minētajās pilsētās izglītības iestādē ir mazāks par 60 skolēniem;

6.3.4. 9.6. un 9.7.apakšpunktā minētajās pilsētās izglītības iestādē ir mazāks par 66 skolēniem.

6.4. 10.–12.klases skolēnu skaitam – koeficientu 1,4, bet koeficientu 1,25 piemērojot (izņemot izglītības iestādēs, kas pamatojoties uz starptautisku līgumu, īsteno vispārējās izglītības programmu), ja skolēnu skaits 10.-12.klašu posmā katrā izglītības programmā (vispārizglītojošās dienas programmās, profesionāli orientētā virziena programmās, vakara (maiņu) izglītības programmās, neklātienes izglītības programmās, tālmācības izglītības programmās) šo noteikumu:

6.4.1. 9.1., 9.2. un 9.4. apakšpunktā minētajos novados izglītības iestādē ir mazāks par 32 skolēnu;

6.4.2. 9.3.apakšpunktā minētajos novados izglītības iestādē ir mazāks par 48 skolēniem;

6.4.3. 9.5.apakšpunktā minētajās pilsētās izglītības iestādē ir mazāks par 48 skolēniem;

6.4.4. 9.6. un 9.7. apakšpunktā minētajās pilsētās izglītības iestādē ir mazāks par 58 skolēniem.

7. Atbilstoši īstenotajai izglītības programmai attiecīgajam gadam apstiprinātā finansējuma ietvaros piemēro šādus papildu koeficientus:

7.1. sociālās korekcijas programmās skolēnu skaitam piemēro koeficientu 1,1;

7.2. skolēnu (bērnu) skaitam, kas apgūst speciālās izglītības programmas speciālās izglītības klasēs (grupās) vai integrēti vispārējās izglītības iestādēs, – koeficientu 2;

7.3. ilgstoši slimojošajiem skolēniem paredzētajās vispārējās pamatizglītības programmās, kuras īsteno slimnīcās un sociālās aprūpes iestādēs skolēnu skaitam piemēro koeficientu 0,81;

7.4. skolēnu skaitam vakara (maiņu) vispārējās izglītības programmās piemēro koeficientu 0,85, neklātienes (tai skaitā – tālmācības) vispārējās izglītības programmās piemēro koeficientu 0,6;

7.5. valsts ģimnāziju īstenotajās programmās skolēnu skaitam piemēro koeficientu 1,1;

7.6. profesionāli orientēta virziena pamatizglītības programmās, kuru īstenošana sākta ne vēlāk kā 2014.gada 1.septembrī, ar padziļinātu mūzikas apguvi skolēnu skaitam piemēro koeficientu 1,3, ja izglītības iestāde līdz kārtējā gada 31.maijam ir iesniegusi ministrijā licencētu profesionāli orientēta virziena pamatizglītības programmu ar atbilstošu mācību priekšmetu stundu plānu, informāciju par apmaksājamo stundu skaitu, prognozējamo skolēnu skaitu, kā arī programmas īstenošanai nepieciešamajiem resursiem un ministrija, ņemot vērā izglītības iestādes mācību sasniegumus un pamatizglītības programmas pieejamību attiecīgajā izglītības iestādē, to ir izvērtējusi, kā arī atzīmējusi akceptētās programmas sistēmā līdz kārtējā gada 20.augustam;

7.7. eksterņiem vispārējās izglītības programmās piemēro koeficientu 0,08;

7.8. internātskolām, kuras īsteno licencētas profesionāli orientēta virziena pamatizglītības programmas ar padziļinātu mūzikas apguvi skolēnu skaitam minētajā programmā piemēro koeficientu 1,3.

8. Ministrija aprēķina mērķdotāciju pedagogu darba samaksai, ievērojot:

8.1. izglītības programmas mācību stundu plāna īstenošanai normētā skolēnu un bērnu skaita attiecību pret vienu pedagoga mēneša darba likmi;

8.2. minimālo pedagoga mēneša darba algas likmi;

8.3. papildus nepieciešamo finansējumu (izņemot pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai) (attiecīgajam gadam apstiprinātā finansējuma ietvaros) 13,5 % apmērā no mācību stundu plāna īstenošanai aprēķinātās mērķdotācijas – pedagogu papildu pienākumu, kā arī pedagoga mēneša darba algas likmes palielināšanai;

8.4. papildus finansējumu iestādes vadītāja, viņa vietnieku un atbalsta personāla (bibliotekārs, logopēds, psihologs, speciālais pedagogs, pedagogs karjeras konsultants, pedagoga palīgs) darba samaksai (izņemot pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai) 18 procentu apmērā no šo noteikumu 8.1., 8.2., un 8.3. apakšpunktā aprēķinātās mērķdotācijas;

8.5. finansējumu bērnu no piecu gadu vecuma izglītošanā nodarbināto logopēdu darba samaksai, nosakot vienu amata likmi uz 200 bērniem no piecu gadu vecuma līdz pamatizglītības uzsākšanai;

8.6. valsts sociālās apdrošināšanas obligātās iemaksas.

9. Normētā skolēnu (bērnu) skaita attiecība pret vienu pedagoga mēneša darba likmi:

9.1. novados, kura administratīvajā teritorijā skolēnu skaits (vispārizglītojošās dienas skolās, izņemot izglītojamos sociālās aprūpes centros) ir 0,5 skolēni uz vienu kvadrātkilometru un mazāk – 10:1;

9.2. 9.4.apakšpunktā minēto pilsētu novados, kura administratīvajā teritorijā skolēnu skaits (vispārizglītojošās dienas skolās, izņemot izglītojamos sociālās aprūpes centros) ir 0,5 skolēni uz vienu kvadrātkilometru un mazāk – 10,5:1.

9.3. Pierīgas pašvaldību novados, kuru administratīvajā teritorijā skolēnu skaits (vispārizglītojošās dienas skolās, izņemot izglītojamos sociālās aprūpes centros) ir 3,5 skolēni un vairāk uz vienu kvadrātkilometru – 14 : 1;

9.4. pārējos novados (izņemot šo noteikumu 9.1. un 9.2. apakšpunktā minētos novados un 9.4.apakšpunktā minēto novadu pilsētās) – 11,5 : 1;

9.5. reģionālās nozīmes pilsētās – 13 : 1;

9.6. Rīgā - 16,5 : 1;

9.7. pārējās republikas pilsētās – 15,5:1.

10. Mērķdotāciju pedagogu darba samaksai ministrija aprēķina, pamatojoties uz šo noteikumu 4.  [un 5.punktā](http://likumi.lv/doc.php?id=202915#p4.1) minēto informāciju par bērnu un skolēnu skaitu kārtējā gada 1.septembrī.

11. Pedagogu darba samaksas noteikumos noteiktajām pedagoga profesionālās darbības kvalitātes piemaksām nepieciešamo finansējumu ministrija aprēķina un sadala pašvaldībām un valsts augstskolām, ņemot vērā:

11.1. katrā pašvaldībā, valsts augstskolas vispārējās vidējās izglītības iestādē un izglītības programmā tādu pedagogu mēneša darba likmju skaitu kārtējā gada 1.septembrī, kuri ir ieguvuši 3., 4. un 5.kvalitātes pakāpi, pamatojoties uz informāciju par darba likmju skaitu, ko pašvaldības vai izglītības iestādes ir iesniegušas attiecīgās nozares ministrijā līdz kārtējā gada 5.septembrim;

11.2. pedagogu darba samaksas noteikumos noteikto piemaksas apmēru;

11.3. valsts sociālās apdrošināšanas obligātās iemaksas.

12. Novadu un republikas pilsētu pašvaldības mērķdotāciju izglītības iestādēm pedagogu darba samaksai sadala atbilstoši šiem noteikumiem un pedagogu darba samaksas noteikumos noteiktajām normām.

13. Iestādes vadītāja un viņa vietnieku darba samaksas finansēšanai izlieto ne vairāk kā 12 procentu no šo noteikumu 8.1., 8.2., un 8.3. apakšpunktā aprēķinātās mērķdotācija.

14. Pašvaldībai ir tiesības starp izglītības iestādēm pārdalīt 8.3. un 8.4. apakšpunktā aprēķināto papildus finansējumu, atbilstoši izstrādātajai mērķdotācijas sadales kārtībai.

15. Izglītības iestādes vadītājs nodrošina pedagogu darba samaksas aprēķinu piešķirtā finansējuma ietvaros atbilstoši pedagogu tarifikācijai Ministru kabineta noteiktajā kārtībā.

16. Mērķdotācijas apmēru novada (republikas pilsētu) pašvaldību speciālās izglītības iestāžu pedagogu darba samaksai kārtējam budžeta gadam aprēķina saskaņā ar Ministru kabineta noteikto speciālās izglītības iestāžu un vispārējās izglītības iestāžu speciālās izglītības klašu (grupu) un internātskolu finansēšanas kārtību.

17. Noteikumi piemērojami valsts budžetā un pašvaldību budžetos attiecīgajam gadam apstiprinātā finansējuma ietvaros.

**Noslēguma jautājumi**

18.Līdz 2018. gada 1. septembrim no mērķdotācijas finansē šādas licencētas izglītības programmas, kuru īstenošana sākta ne vēlāk kā 2014. gada 1. septembrī:

18.1. atbilstoši 7.6.apakšpunktā norādītajai kārtībai, profesionāli orientēta virziena pamatizglītības programmas ar padziļinātu mācību priekšmetu (izņemot mūziku) mācīšanu, skolēnu skaitam piemērojot koeficientu 1,2;

18.2. pedagoģiskās korekcijas programmas, skolēnu skaitam piemērojot koeficientu 1,1;

19. 2016./2017.mācību gadā skolēnu skaitu profesionāli orientēta virziena pamatizglītības programmas ar padziļinātu mācību priekšmetu mācīšanu koeficientu piemēro saskaņā ar iestādes iesniegto informāciju ministrijā līdz 2016. gada 31.martam.

20. 2016./2017.mācību gadā atbilstoši 9.1., 9.2. un 9.4. apakšpunktā noteiktajos novados izglītības iestādē skolēnu skaitam 10.-12.klasēs piemēro koeficientu 1,25, ja skolēnu skaits ir mazāks par 27 skolēniem.

21. 2016./2017. mācību gadā 1.-6.klašu skolēnu skaitam koeficientu 1,25 piemēro, ja skolēnu skaits izglītības iestādē ir 70 skolēnu vai mazāk, savukārt 2017./2018. un 2018./2019.mācību gadā reorganizētai izglītības iestādei, kurā ir 70 skolēnu vai mazāk.

22. 2016./2017. un 2017./2018. mācību gadā atbilstoši šo noteikumu 6.3.punktā noteiktajā 7.-9.klašu posmā, koeficients 1 piemērojams (izņemot izglītības iestādēs, kas pamatojoties uz starptautisku līgumu, īsteno vispārējās izglītības programmu), ja skolēnu skaits 7.-9.klašu posmā katrā no minētajām programmām (vispārizglītojošās dienas programmās, pedagoģiskās korekcijas programmā, vakara (maiņu) izglītības programmā, neklātienes izglītības programmā, tālmācības izglītības programmā) šo noteikumu:

22.1. 9.1., 9.2. un 9.4. apakšpunktā minētajos novados izglītības iestādē ir mazāks par 21 skolēnu;

22.2. 9.3.apakšpunktā minētajos novados izglītības iestādē ir mazāks par 42 skolēniem;

22.3. 9.5.apakšpunktā minētajās pilsētās izglītības iestādē ir mazāks par 54 skolēniem;

22.4. 9.6. un 9.7. apakšpunktā minētajās pilsētās izglītības iestādē ir mazāks par 63 skolēniem.

23. 2016./2017. mācību gadā novadu un republikas pilsētu pašvaldībām, sadalot mērķdotāciju izglītības iestādēm pedagogu darba samaksai, ir tiesības pārdalīt finansējumu starp izglītības iestādēm ne vairāk kā 10 procentus apmērā no aprēķinātā finansējuma, 2017./2018.mācību gadā - ne vairāk kā 6 procentus.

24. Atzīt par spēku zaudējušiem Ministru kabineta 2009.gada 22.decembra noteikumus Nr.1616 "Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs" (Latvijas Vēstnesis, 2009, 205.nr.).

25. Noteikumi stājas spēkā 2016.gada 1.septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs Edgars Severs

01.07.2016.

1 702

A.Trokša

67047858, [alise.troksa@izm.gov.lv](mailto:alise.troksa@izm.gov.lv)